בחודש האחרון התבטלו ישיבות הממשלה שש פעמים ● לשרות ולשרים נוצר חלל ריק ביומן ● איך נדע מה עשו עם הזמן שהתפנה? ● פנינו למקום הכי דומה ליומן: הסטורי באינסטגרם
בכל יום ראשון אמורות להיערך ישיבות הממשלה. זהו הזמן השבועי בו כל השרות והשרים יושבים יחד כדי לדון ולקבל החלטות. אבל לפני כחודש בוטלה לראשונה הישיבה הקבועה, ובשבוע שלאחר מכן היא בוטלה שוב. בסך הכל, מאז ה-2 באוגוסט, בוטלו שש ישיבות ממשלה אחרי שנקבעו, והתקיימה רק ישיבת ממשלה אחת. העובדה שהממשלה לא מתכנסת היא חריגה, ומשפיעה על הציבור באופן ישיר: הממשלה לא מקבלת יחד החלטות, והן מתקבלות במקומות ופורומים אחרים. וכל זה קורה בזמן המשבר הבריאותי העולמי החמור שכולנו חווים. בגלל שחברי וחברות הממשלה לא מנהלים דיון, הם לא יכולים להביע את תפיסת העולם הייחודית שלהם, ואת הצרכים של הציבור אותו הם מייצגים. ללא פורום חשוב כזה, ההחלטות מתקבלות ללא שקיפות, ובהיעדר ישיבות ממשלה מסודרות, אין סדר יום והודעות לציבור.  גם שגרת העבודה של השרות והשרים נפגעת. המשבצת הגדולה ששמרו ביומן שלהם לישיבה, פתאום נותרה ריקה בכל פעם שבוטלה הישיבה. אז מה הם עושים עם כל הזמן הזה? על פי החוק השרים חייבים לפרסם את היומנים שלהם לציבור. הם, כמו הח״כים, נבחרו על ידינו כדי לעבוד למעננו. לכן, אך הגיוני שנדע איך הם משתמשים בכוח שניתן להם ובזמן שלהם. אם זה באמת היה קורה, התשובה לשאלה מה הם עשו בזמן שבו היתה אמורה הישיבה להתקיים היתה אמורה להיות קלה לפתרון.  אבל רוב השרים מפרסמים את היומנים שלהם רק לאחר סוף השנה (יש מי שנזקקו לתזכורות חוזרות ונשנות של ״שקוף״). את ימי הראשון שנותרו ריקים ביומן נוכל לראות, כנראה, רק בעוד כמה חודשים. זאת למרות שהדבר הנכון והראוי היה לפרסם את היומן באופן קבוע, בכל שבוע או חודש, באתר המשרד, כך שהציבור יכול להיות מעורב יותר. ביום ראשון האחרון שוב התבטלה הישיבה. אבל בעקבות לחץ ציבורי היא נקבעה מחדש ליום שלישי בצהריים. המתנו בציפייה למועד המיוחל, אבל יום שלישי הגיע ובאתר הממשלה עדיין לא פורסם סדר יום לישיבה. השעות חלפו והגיעה השעה שתיים בצהרים שבה הייתה אמורה הישיבה להתחיל, אבל כלום לא קרה. לא ישיבה ולא סדר יום.  אז איפה השרים והשרות? מה הם עושים בזמן הזה ששוב התפנה? בלית ברירה פנינו במקום השקוף היחיד שנותר לנו: הסטורי באינסטגרם של שרי הממשלה. זה כמובן רחוק מלהיות פתרון מושלם, אבל הסטורי מתעדכן בזמן אמת ונגיש בקלות לציבור הרחב.  בדקנו עבורכם בסטורי בזמן אמת: מה עשו השרים (הפעילים באינסטגרם) בזמן שבו היתה אמורה להתקיים ישיבת הממשלה ביום שלישי האחרון. קראו ושפטו בעצמכם: האם עסקו בנושאים הקשורים למשרד שבאחריותם? האם הם עסקו בפעילות שמועילה בתקופת חירום בריאותית וכלכלית?  שר התקשורת יועז הנדל (דרך ארץ) יצא לסיור במועצה אזורית בנימין כבר ב-9:00 בבוקר. הוא טייל בטבע ואז בסביבות 15:00 – לאחר הזמן שנקבע לתחילת הישיבה – עדכן שהוא מקבל סקירה כשהוא מצולם על טרקטורון, עדיין בבנימין. שר התיירות אסף זמיר (כחול לבן) נסע לסיור במועצה אזורית גזר. הוא נפגש עם ראש המועצה רותם ידלין, אכל איתה חומוס וביקר באתרים תיירותיים באזור – מרכז חקלאי אורגני ויקב. ראש הממשלה בנימין נתניהו העלה סרטון בו הוא מבקר בחנות פרחים ובחנות ספרי יד שניה בעיר רמלה. שרת התפוצות עומר ינקלביץ (כחול לבן) ביקרה בשדרות, שם סיירה בישיבה ופגשה את ראש העיר אלון דוידי. היא גם ביקרה בחמ"ל הקורונה בעיר, פגשה בעלי עסקים וקנתה בחנות מקומית. שר התרבות והספורט חילי טרופר (כחול לבן) צפה בתחרות גודו. שר החוץ גבי אשכנזי (כחול לבן) ביקר בקרית ענבים ובבית שמש, שם פגש את ראש העיר עליזה בלוך. שר החקלאות אלון שוסטר (כחול לבן) ושר הכלכלה עמיר פרץ (העבודה) ביקרו בעוטף עזה. הם סיירו בחממות של קיבוץ ארז שבעוטף עזה. כך כתב השר פרץ בעמוד האינסטגרם שלו: "הגענו לתמוך בתושבי שדרות ובחקלאים שעמידתם האיתנה ואמונתם בשלום הם התשובה הישראלית שזקוקה לחיזוק ותמיכת הממשלה. לכן אנחנו כאן לתת להם את כל הכלים להשתקם ולחזור להתפרנס".השר שוסטר תיעד גם את ביקורו באירוע חניכה של מרכז קק"ל בשער הנגב. השר לירושלים ומורשת רפי פרץ (הבית היהודי) סייר בירושלים. על פי האינסטגרם שלו הוא אכל תאנים בשוק מחנה יהודה, ביקר במלון בעיר ובעסק מקומי. כל הכבוד לשרים ולשרות ששיתפו עם הציבור את העשייה שלהם – באמת. זה עדיף על השרים שגם לא השתתפו בישיבה שהתבטלה, וגם לציבור אין שום דרך לדעת מה הם עשו עם הזמן הזה.  עכשיו ברצינות: הסטורי עדיף על אפלה מוחלטת, אבל זה עדיין לא כלי שמטרתו שקיפות – אלא יחסי ציבור, והוא משמש את נבחרי ונבחרות הציבור שלנו כדי להפיץ רק את המידע שנוח להם ושהם יוצאים בו טוב (קצת כמו כולנו). לסטורי שלהם הם לא יעלו את הפגישה עם המקורב או הלוביסטית. אולי זה הגיוני – אבל לציבור מגיע לדעת הכל. אנחנו הבוסים, ואנחנו רוצים לפקח על העבודה שלהם.  חישבו על זה. האם בזמן קריאת הכתבה עברה לך בראש המחשבה שאולי חלק מהשרים יכלו לנצל בצורה קצת יותר טובה את הזמן שלהם? לפתור בעיה שהיא יותר דחופה, לדעתך?  אילו כל הפגישות של נבחרי הציבור היו שקופות לציבור, היינו אמנם מבקרים אותם, אבל גם מפרגנים להם ומעריכים אותם על העבודה הקשה שלהם. וזאת על בסיס מידע ולא רק על פי התעמולה שהם עשו או לא עשו. כשמוצגת לציבור רק תמונה חלקית, אין לנו ברירה אלא לחשוב שזה כ-ל מה שעשו עבורנו – וזה לא משרת לטובה אף אחד. לא את הציבור ולא את נבחריו. 